b'\n_START_ARTICLE_\nOpenmoko\n_START_PARAGRAPH_\nOpenmoko yra projektas, skirtas atviro kodo komunikatoriams. Jis susideda i\xc5\xa1 dviej\xc5\xb3 subprojekt\xc5\xb3 - programin\xc4\x97s \xc4\xafrangos k\xc5\xabrimo ir pa\xc4\x8di\xc5\xb3 telefon\xc5\xb3 k\xc5\xabrimo._NEWLINE_Pagrindinio projekt\xc5\xb3 dalyvio, FIC si\xc5\xablomi telefonai turi beveik fotografin\xc4\x97s skiriamosios gebos (282 pikseliai \xc4\xaf col\xc4\xaf) prisilietimui jautr\xc5\xb3 ekran\xc4\x85, GPS, Bluetooth, \xc5\xa1iuo metu ir WiFi. Greta SIM kortel\xc4\x97s \xc4\xaf juos galima \xc4\xafstatyti iki 8 Gb talpos Mikro-SD kortel\xc4\x99. Telefonuose naudojama pritaikyta Linux operacin\xc4\x97 sistema, palaikanti tiek GTK tiek ir QT grafines s\xc4\x85sajas. Pirmasis telefonas (Neo 1973) buvo skirtas daugiausia telefon\xc5\xb3 programavimu besidomintiems specialistams. Jis \xc5\xa1iuo metu visi\xc5\xa1kai i\xc5\xa1parduotas ir daugiau nebus gaminamas. \xc5\xa0iuo metu gaminamas FreeRunner si\xc5\xablomas u\xc5\xbe ma\xc5\xbedaug 400 doleri\xc5\xb3 ir yra tinkamas naudoti kaip \xc4\xafprastinis sumanusis telefonas. OpenMoko FreeRunner turi 128 Mb operatyvin\xc4\x97s ir 256Mb ilgalaik\xc4\x97s atminties (neskaitant atminties kortel\xc4\x97s). Jis naudoja 400 MHZ ARM architekt\xc5\xabros Samsung procesori\xc5\xb3.\n_START_SECTION_\nSistemos atvirumas\n_START_PARAGRAPH_\nOpenmoko vartotojas gali savo nuo\xc5\xbei\xc5\xabra \xc4\xafkelti ar pa\xc5\xa1alinti jame esan\xc4\x8dias programas, taip pat ir kurti naujas (patartina naudoti C). Tuo \xc5\xa1i platforma labai skiriasi nuo kit\xc5\xb3 telefon\xc5\xb3 kur da\xc5\xbeniausiai papildom\xc5\xb3 program\xc5\xb3 arba i\xc5\xa1vis negalima \xc4\xafkelti arba tokios programos yra palyginus apribotos (nepasiekia vis\xc5\xb3 telefono resurs\xc5\xb3, b\xc5\xabtina naudoti l\xc4\x97tesnes programavimo kalbas ir pan)._NEWLINE_Atvira ne tik programin\xc4\x97, bet ir aparatin\xc4\x97 dalis - visi programuotojui reik\xc5\xa1mingi telefono komponentai pasiekiami per atvirus, \xc5\xbeinomus komunikacijos standartus. Pavyzd\xc5\xbeiui, momentiniai GPS duomenys bet kurios programos gali b\xc5\xabti perskaityti tiesiog skaitant tekst\xc4\x85 i\xc5\xa1 \xc5\xbeinomoje atminties vietoje esan\xc4\x8dios bylos. SIM kortel\xc4\x99 skaito ir mobil\xc5\xb3j\xc4\xaf ry\xc5\xa1\xc4\xaf tvarko papildomas vidinis procesorius kuriam siun\xc4\x8diamos sutartos tekstin\xc4\x97s komandos (surinkti numer\xc4\xaf, pasi\xc5\xb3sti SMS, pakelti ragel\xc4\xaf ir pan)._NEWLINE_Telefono procesorius ne toks pat kaip stalini\xc5\xb3 kompiuteri\xc5\xb3, tod\xc4\x97l \xc4\xafprastin\xc4\x97s Linux programos i\xc5\xa1kart naudoti netinka. Ta\xc4\x8diau projektas pateikia visus \xc4\xafrankius, kuri\xc5\xb3 pagalba programas nesunku perkompiliuoti \xc4\xaf telefonui suprantam\xc4\x85 form\xc4\x85. Tikimasi jog laikui b\xc4\x97gant atsiras daug \xc4\xafvairi\xc5\xb3 \xc5\xa1iam telefonui skirt\xc5\xb3 program\xc5\xb3, kuri\xc5\xb3 galimyb\xc4\x97s gerokai pranoks tai k\xc4\x85 galima rasti \xc4\xafprastiniuose "u\xc5\xbedaruosiuose" telefonuose.'